“MAHALLIY SANOAT” DAVLAT KORPORATSIYASIDA JUN IP VA GAZLAMALAR IShLAB ChIQARUVChI QUVVATLARNI BARPO ETISh TO‘G‘RISIDA

Mahalliy xomashyo resurslaridan jun ip va gazlamalar ishlab chiqaruvchi ishlab chiqarish bazasi yaratish, import tovarlar o‘rnini bosishni ta’minlash va ularni boshqa mamlakatlardan olib kelish uchun valyuta xarajatlarini qisqartirish maqsadida Vazirlar Mahkamasi qaror qiladi:
 1. “Mahalliy sanoat” davlat korporatsiyasining “Kosonsoy shoyi to‘qish birlashmasi” aksionerlik jamiyati, Turkiyaning “Tifash topkani iplik fabrikalari anonim shirketi” firmasi va Yevropa tiklanish va taraqqiyot banki tomonidan ustav fondi 38,0 mln AQSh dollari (“Kosonsoy shoyi to‘qish birlashmasi” — 12250 ming AQSh dollari — 32,3 foiz, shu jumladan, binolar va inshootlar ko‘rinishida 3500 ming AQSh dollari, “Tifash topkani iplik fabrikalari anonim shirketi” firmasi — 15750 ming AQSh dollari — 41,4 foiz, Yevropa tiklanish va taraqqiyot banki — 10000 ming AQSh dollari — 26,3 foiz) bo‘lgan jun ip, gazlama va adyol ishlab chiqaruvchi ochiq turdagi aksionerlik jamiyati shaklidagi “Kosonsoy-Tekmen” qo‘shma korxonasi tuzilishi haqidagi taklifiga rozilik berilsin.
 2. Ma’lumot uchun qabul qilinsinki:
 umumiy qiymati 76 mln AQSh dollari bo‘lgan “Kosonsoy-Tekmen” qo‘shma aksionerlik korxonasi obyektlari qurilishi 2,5 mln p. m. kamvol gazlama 1,7 mln p. m. kard gazlama, 876 ming dona jun adyol va qo‘lda gilam to‘qish va to‘qish uchun 1185 tonna ip ishlab chiqaruvchi quvvatlarni 1997-yilda foydalanishga tayyor holda topshirish sharti bilan Turkiyaning “Tifash” firmasi tomonidan amalga oshiriladi;
 loyihani mablag‘ bilan ta’minlash quyidagi tartibda amalga oshiriladi: 38 mln AQSh dollari qo‘shma korxona ta’sischilari tomonidan shakllantirilgan ustav kapitali hisobiga, 14 mln AQSh dollari “Kosonsoy-Tekmen” qo‘shma korxonasiga ajratiladigan Yevropa tiklanish va taraqqiyot bankining krediti hisobiga va 24 mln AQSh dollari O‘zbekiston Respublikasi Tashqi iqtisodiy faoliyat milliy bankiga ajratiladigan “Turkeksimbank” krediti hisobiga.
 3. “Mahalliy sanoat” davlat korporatsiyasi (Qozoqxonov), O‘zbekiston Respublikasi Tashqi iqtisodiy faoliyat milliy banki (Azimov) ikki oy muddatda Yevropa tiklanish va taraqqiyot banki hamda “Turkeksimbank” bilan tegishli kredit bitimlarini tuzsinlar.
 O‘zbekiston Respublikasi Tashqi iqtisodiy faoliyat milliy banki “Turkeksimbank”dan “Kosonsoy-Tekmen” qo‘shma aksionerlik korxonasiga olingan kreditni belgilangan tartibda qayta mablag‘ bilan ta’minlasin.
 4. O‘zbekiston Respublikasi Moliya vazirligi “Mahalliy sanoat” davlat korporatsiyasining “Kosonsoy shoyi to‘qish birlashmasi” aksionerlik jamiyatiga ustav fondidagi O‘zbekiston tomonidan yetishmayotgan ulushni kiritish uchun 8750 ming AQSh dollariga teng bo‘lgan milliy valyutada kredit liniyasi ochsin.
 5. “Mahalliy sanoat” davlat korporatsiyasining “O‘zmahalliysanoat” AJ loyihalash instituti “Kosonsoy-Tekmen” qo‘shma aksionerlik korxonasining bosh loyihachisi etib belgilansin.
 6. O‘zbekiston Respublikasi Qishloq xo‘jaligi vazirligi va “O‘ztayyorlovsavdo” uyushmasi har yili shartnoma shartlarida “Mahalliy sanoat” davlat korporatsiyasi korxonalariga respublikada tayyorlanadigan tabiiy junning zarur bo‘lgan hajmda, assortimentda va sifatli qilib yetkazib berilishini ta’minlasinlar.
 7. “O‘zistiqbolstat” davlat qo‘mitasi qurilayotgan “Kosonsoy-Tekmen” qo‘shma aksionerlik korxonasini 1996-1997-yillar investitsiya dasturiga kiritsin.
 8. “Kosonsoy-Tekmen” qo‘shma aksionerlik korxonasi qurilish, ishlab chiqarish quvvatlarini o‘zlashtirish davrida va “Turkeksimbank”, Yevropa tiklanish va taraqqiyot banki, O‘zbekiston Respublikasi Moliya vazirligidan olingan kreditlar uchun hisob-kitoblar tugallangunga qadar qo‘shilgan qiymat soliqlaridan, daromad solig‘idan va ishlab chiqarilgan mahsulotni eksport qilganlik uchun boj poshlinalaridan ozod qilinsin. Bo‘shab qolgan mablag‘lar ko‘rsatilgan kreditlarni to‘lash uchun yo‘naltirilsin.
 9. “Kosonsoy-Tekmen” qo‘shma aksionerlik korxonasiga “Kosonsoy-Tekmen” qo‘shma aksionerlik korxonasiga ishlash uchun kelgan xorijiy mutaxassislarning mehmonxonalarda yashaganliklari uchun O‘zbekiston Respublikasi fuqarolari uchun amalda bo‘lgan narxlar bo‘yicha so‘mlarda hisob-kitob qilish huquqi berilsin.
 10. O‘zbekiston Respublikasi Tashqi ishlar vazirligi va Ichki ishlar vazirligi “Mahalliy sanoat” davlat korporatsiyasi buyurtmanomasiga ko‘ra respublikaga kelgan “Kosonsoy-Tekmen” firmasi xodimlariga ko‘p martalik vizalar berishni amalga oshirsinlar.
 11. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari M. Z. Usmonov zimmasiga yuklansin.